Lægeklinikken i Pandrup drives lige nu af firmaet Nordic Medicare. Før det drev Region Nordjylland den, men daværende lovgivning tillod ikke regionen at drive den i mere end to år, og nogle andre måtte træde til. Det blev så Nordic Medicare, der tog over, men de er alt andet end populære. Per Larsen, der er regionsrådsmedlem for de konservative, ser ingen anden udvej end at lukke klinikken. - Jeg er på ingen måde tryg. Der er tale om en nødsituation. Vi får så mange klager. Det kan få fatale konsekvenser for borgernes liv og sundhed. Han foreslår derfor, at klinikken lukker og regionen overtager driften. Ny lovgivning har nemlig ændret på den gamle lov om, at regionen ikke må drive klinikken mere end to år. - Der skal ansættes mere personale, for det mangler der åbenbart. Borgerne skal have ordentlig lægefaglig dækning. Det skal vi give dem hurtigst muligt, for der er patienter, der lider under det her, lyder det fra Per Larsen. Også Jammerbugt Kommunes borgmester Mogens Gade er godt utilfreds med den service, klinikken leverer. De får mange henvendelser fra borgere, der ønsker at skifte læge. Borgmesteren har nu henvendt sig til regionen for at få dem til få klinikken til at stramme op. Konstitueret direktør ved Region Nordjylland, Henrik Sprøgel, fortæller også til TV2 Nord, at de har modtaget mange klager fra utilfredse patienter. Mandag lykkedes det TV2 Nord at få Nordic Medicare i tale. Men de mener ikke, de gør noget forkert. - Først og fremmest skal jeg beklage dybt, at der overhovedet er utilfredse patienter i vores klinikker. Det gør dybt ondt at høre de her historier. For vi er der for at hjælpe patienterne. Men de klager er ny viden for mig, lyder det fra administrerende direktør ved Nordic Medicare Christian P. Riewerts Eriksen. Han oplyser, at han ikke har hørt noget fra Jammerbugt Kommunes borgmester. - Derudover er der ikke noget at bekymre sig om, lyder det fra ham.

Referat:
Regionsrådsmedlem Per Larsen er ikke i tvivl: Lægeklinikken i Pandrup bør lukkes med det samme. Nordic Medicare siger, der ikke er noget at bekymre sig om.